<b>ואם נפשך לומר שאמרו זה על הדינין,</b> שאין לדיין כ"א מה שעיניו רואות כמ"ש <small>(דבה"י ב' יטו)</small> ועמכם בדבר משפט. והוא קאי על מ"ש למעלה בין דין לדין כי הכל לפי ראות עיני הדיין, אז הדבר מבואר מעצמו כי בידו לדון על פי אומד דעתו כמ"ש <small>(זכריה ח טז)</small> אמת ומשפט שלום שפטו בשעריכם. ואמר שפטו, על שלשתן, ובשעריכם, לשון שיעור כי שלשתן צריכין השערה שכלית ואומד הדעת לפי הזמן והמקום והענין, כי לפעמים צריך לשנות האמת מפני השלום וכיוצא, וכן השלום אינו טוב לעצמו בכ"מ כי כנוס לרשעים רע להם ורע לעולם, <small>(סנהדרין עא:)</small> וכן המשפט צריך שיעור ואומד הדעת בדרך שנתבאר.

